Кніга прарока Ераміі

**Кні́га праро́ка Ерамі́і** ( — **Сефер Ірміягу**; ; ) — 24-я кніга кананічнага Старога Запавету, трынаццатая частка Танаху. У пазнейшых прароках знаходзіцца паміж кнігамі Ісаі і Езекііля. Напісаная прарокам Ераміям (Ірміяху) прыкладна ў VI стагоддзі да н.э.. Ахоплівае перыяд ад 647 да 580 да н.э. — часы валадарання цара Іасіі і захопу Іўдзеі Вавілонам.

Гэта найбольшая з прарочых кніг Старога Запавету, складаецца з 52 раздзелаў. Кніга напісана складанай і паэтычнай яўрэйскай мовай, за выняткам вершу 10:11, які напісаны па-арамейску.

## Аўтарства 
Прарок Ерамія жыў у эпоху заняпаду Іўдзейскага царства. яго зямля стала арэнай барацьбы дзвюх «звышдзяржаў» старажытнага свету — Егіпта і Вавілона, які прыйшоў на змену Асірыі. Апошнія цары Іўдзеі, а разам з імі і ўвесь народ, становяцца закладнікамі гэта барацьбы. Цар Іасія быў забіты егіпцянамі; яго сын, цар Іяхаз, быў вывезены ў Егіпет; унук Іасіі, цар Іякім, быў вывезены ў Вавілон; пасля туды ж вывезены і малодшы сын Іасіі, цар Седэкія.

У 586 (або 587) да н.э. Іерусалім і Храм дашчэнту зруйнаваны войскамі Навухаданосара, дзяржава знішчана. Ерамія выпраўляецца ў выгнанне ў Егіпет. Праўдападобна, што падчас перабывання там ён напісаў 37—44 раздзелы кнігі.

Кніга Ераміі рэдагавалася другазаконнікамі ці аўтарамі Другога закону, якія прасоўвалі рэлігійную рэформу. Гэта заўважна ў паралельным выкарыстанні мовы ў Другазаконні і кнізе Ераміі. Так, у Ер. 11:4 і Друг. 4:20 выкарыстаная метафара жалезнае печы. Аднак невядома, ці быў Ерамія прыхільнікамі другазаконніцкай школы, бо ён нідзе не згадвае ані Другі закон, ані рэлігійную рэформу Іасіі.

## Змест 
Кніга ўмоўна можа быць падзелена на 6 частак, у якіх стылі тэксту мяняюцца ад паэтычнага праз апавядальны да біяграфічнага. Часткі:

* 1-25 — сутнасць Ераміінага паслання
* 26-29 — біяграфічныя звесткі і стасункі з іншымі прарокамі
* 30-33 — Божае абяцанне аднаўлення, у тым ліку заключэнне «новага запавету», што з’яўляецца магчымай адсылкай да хрысціянскага Новага Запавету
* 34-45 — збольшага стасункі з Седэкіем і падзенне Іерусаліма
* 46-51 — Божая кара народам вакол Ізраіля
* 52 — дадатак, які пераказвае 2-ю кнігу Цароў 24:18—25:30

Галоўныя месіянскія прароцтвы знаходзяцца ў наступных фрагментах: 23:1-8; 31:31-40 і 33:14-26.

Таксама ў кнізе прарока Ераміі ўпершыню ў Бібліі згадваецца паняцце «*Новы Запавет*»:

Вось настаюць дні, кажа Гасподзь, калі Я заключу з домам Ізраіля і з домам Юды новы запавет, не такі запавет, які Я заключыў з бацькамі іхнімі ў той дзень, калі ўзяў іх за руку, каб вывесці іх з зямлі Егіпецкай; той запавет Мой яны парушылі, хоць Я заставаўся ў еднасці з імі, кажа Гасподзь. А той запавет, які Я заключу з домам Ізраілевым пасля тых дзён, кажа Гасподзь: укладу закон Мой у іхнюю нутрыну і на сэрцах іх напішу яго, і буду ім богам, а яны будуць Маім народам.

## Спасылкі 
* Кніга прарока Ераміі ў перакладзе Васіля Сёмухі
* Кніга прарокі Ярэмы  ў перакладзе Яна Станкевіча і Майсея Гітліна
* Кніга Ярэміі ў перакладзе Біблейскага таварыства ў Рэспубліцы Беларусь
* Кніга Ярэміі ў перакладзе Антонія Бокуна

Катэгорыя:Кнігі Старога Запавету
Катэгорыя:Кнігі паводле алфавіта
Катэгорыя:Кніга прарока Ераміі
Катэгорыя:Танах:Прарокі
Катэгорыя:Ерамія